CELEX: 32015D2181
Language: fi
Date: 2015-11-24 00:00:00
Title: Komission täytäntöönpanopäätös (EU) 2015/2181, annettu 24 päivänä marraskuuta 2015, standardin EN 795:2012 ”Putoamissuojaimet. Kiinnityslaitteet” viitetietojen julkaisemisesta Euroopan unionin virallisessa lehdessä rajoituksin Euroopan parlamentin ja neuvoston asetuksen (EU) N:o 1025/2012 mukaisesti (ETA:n kannalta merkityksellinen teksti)

26.11.2015   
            
            
               FI
            
            
               Euroopan unionin virallinen lehti
            
            
               L 309/10
            
         KOMISSION TÄYTÄNTÖÖNPANOPÄÄTÖS (EU) 2015/2181,
   annettu 24 päivänä marraskuuta 2015,
   standardin EN 795:2012 ”Putoamissuojaimet. Kiinnityslaitteet” viitetietojen julkaisemisesta Euroopan unionin virallisessa lehdessä rajoituksin Euroopan parlamentin ja neuvoston asetuksen (EU) N:o 1025/2012 mukaisesti
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon henkilönsuojaimia koskevan jäsenvaltioiden lainsäädännön lähentämisestä 21 päivänä joulukuuta 1989 annetun neuvoston direktiivin 89/686/ETY (1) ja erityisesti sen 5 artiklan 4 kohdan,
   ottaa huomioon eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 1025/2012 (2) ja erityisesti sen 11 artiklan 1 kohdan a alakohdan,
   ottaa huomioon asetuksen (EU) N:o 1025/2012 22 artiklalla perustetun komitean lausunnon,
   sekä katsoo seuraavaa:
   
               (1)
            
            
               Jos kansallinen standardi, jolla saatetaan voimaan yhdenmukaistettu standardi, jonka viitetiedot on julkaistu Euroopan unionin virallisessa lehdessä, kattaa yhden tai useamman direktiivin 89/686/ETY liitteessä II vahvistetun olennaisen terveys- ja turvallisuusvaatimuksen, kyseisen standardin mukaiseksi valmistetun henkilönsuojaimen oletetaan täyttävän asianomaiset olennaiset terveys- ja turvallisuusvaatimukset.
            
         
               (2)
            
            
               Euroopan komissio antoi yhdenmukaistettujen standardien luettelon Euroopan unionin virallisessa lehdessä julkaisemisen yhteydessä 12 päivänä helmikuuta 2000 varoituksen, joka koskee standardia EN 795:1996. Siinä täsmennetään, että ”julkaisu ei koske luokissa A, C ja D kuvattuja laitteita […], joiden osalta tämä julkaisu ei merkitse olettamusta, että standardin mukaiset laitteet olisivat direktiivin 89/686/ETY mukaisia”.
            
         
               (3)
            
            
               Euroopan unionin tuomioistuin totesi 21 päivänä lokakuuta 2010 asiassa C-185/08 antamassaan tuomiossa, että luokan A 1 kiinnityslaitteita koskevat standardin EN 795 määräykset eivät kuulu direktiivin 89/686/ETY soveltamisalaan.
            
         
               (4)
            
            
               Ranska esitti 3 päivänä elokuuta 2012 virallisen vastalauseen, joka koskee standardia EN 795:2012, ”Putoamissuojaimet. Kiinnityslaitteet”, joka on direktiivissä 89/686/ETY tarkoitettu yhdenmukaistettu standardi. Euroopan standardointikomitea CEN hyväksyi standardin 9 päivänä kesäkuuta 2012, mutta sen viitetietoja ei ole vielä julkaistu Euroopan unionin virallisessa lehdessä.
            
         
               (5)
            
            
               Virallisen vastalauseen perusteena oli se, että kiinteät kiinnityslaitteet, joihin putoamissuojaimet, kuten turvavaljaat, iskunvaimennuksella varustetut hihnat ja muut liitososat, kiinnitetään, ovat olennainen osa rakennetta tai kallioseinämää. Kiinnityslaitteet, jotka ovat olennainen osa rakennetta, eivät ole henkilönsuojaimia, vaan niihin kuulumattomia täydentäviä laitteita. Tässä tapauksessa vain liitososia voidaan pitää henkilönsuojaimina.
            
         
               (6)
            
            
               Standardi EN 795:2012 koskee sekä liikkumattomia että liikkuvia kiinnityspisteitä. Kuitenkin vain liikkuvat (eli siirrettävät ja tilapäiset) kiinnityspisteet, joita ei ole pysyvästi kiinnitetty rakenteeseen, kuuluvat direktiivin 89/686/ETY soveltamisalaan.
            
         
               (7)
            
            
               Standardin EN 795:2012 soveltamisalaan kuuluvat kiinnityslaitteet on jaoteltu ominaisuuksiensa mukaan seuraaviin viiteen tyyppiin:
               
                  Tyyppi A: kiinnityslaite, jossa on yksi tai useampi liikkumaton kiinnityspiste, joka kiinnitetään rakenteeseen rakenneankkureiden tai kiinnityselementtien avulla;
               
                  Tyyppi B: kiinnityslaite, jossa on yksi tai useampi liikkumaton kiinnityspiste ilman tarvetta rakenneankkureille tai kiinnityselementeille rakenteeseen kiinnittämiseen;
               
                  Tyyppi C: kiinnityslaite vaakasuuntaisella taipuisalla johteella;
               
                  Tyyppi D: kiinnityslaite vaakasuuntaisella jäykällä johteella;
               
                  Tyyppi E: kiinnityslaite, jota voidaan käyttää vaakasuorilla pinnoilla ja jonka suorituskyky perustuu ainoastaan massaan ja kitkaan kiinnityslaitteen ja pinnan välissä (omalla painollaan paikallaan pysyvä kiinnityslaite).
            
         
               (8)
            
            
               Tutkittuaan standardia EN 795:2012 komissio on todennut, että vain tyypin B ja E kiinnityslaitteet ovat liikkuvia kiinnityslaitteita, joita ei ole tarkoitettu kiinnitettäväksi pysyvästi rakenteeseen, ja siten direktiivin 89/686/ETY soveltamisalaan kuuluvia henkilönsuojaimia.
            
         
               (9)
            
            
               Asiassa on kuultu eurooppalaisia standardointiorganisaatioita, unionin rahoitusta saavia eurooppalaisia sidosryhmien organisaatioita sekä henkilönsuojaintyöryhmää
            
         ON HYVÄKSYNYT TÄMÄN PÄÄTÖKSEN:
   1 artikla
   Standardin EN 795:2012, ”Putoamissuojaimet. Kiinnityslaitteet”, viitetiedot julkaistaan Euroopan unionin virallisessa lehdessä tämän päätöksen liitteessä vahvistetuin rajoituksin.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 24 päivänä marraskuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EYVL L 399, 30.12.1989, s. 18.
   
      (2)  EUVL L 316, 14.11.2012, s. 12.
   
      LIITE
      
         DIREKTIIVIN 89/686/ETY SOVELTAMISALAAN KUULUVIEN EUROOPPALAISTEN YHDENMUKAISTETTUJEN STANDARDIEN NIMET JA VIITENUMEROT
      
      
                  ESO (1)
                  
               
               
                  Yhdenmukaistetun standardin viitenumero ja nimi
                  (ja viiteasiakirja)
               
               
                  Ensimmäinen julkaisu EYVL/ EUVL
               
               
                  Korvattavan standardin viitenumero
               
               
                  Päivä, jona korvattavan standardin noudattamisesta johtuva vaatimustenmukaisuusolettamus lakkaa
                  Huomautus 1
               
            
                  CEN
               
               
                  EN 795:2012
                  Putoamissuojaimet. Kiinnityslaitteet
               
               
                  Tämä on ensimmäinen julkaisu
               
               
                  EN 795:1996
               
               
                   
               
            
                  
                     Varoitus: Tämä julkaiseminen ei koske seuraavia laitteita:
                  
                              —
                           
                           
                              Tyyppi A (kohdissa 3.2.1, 4.4.1 ja 5.3 tarkoitetut kiinnityslaitteet, joissa on yksi tai useampi liikkumaton kiinnityspiste, joka kiinnitetään rakenteeseen rakenneankkureiden tai kiinnityselementtien avulla)
                           
                        
                              —
                           
                           
                              Tyyppi C (kohdissa 3.2.3, 4.4.3 ja 5.5 tarkoitetut kiinnityslaitteet vaakasuuntaisella taipuisalla johteella)
                           
                        
                              —
                           
                           
                              Tyyppi D (kohdissa 3.2.4, 4.4.4 ja 5.6 tarkoitetut kiinnityslaitteet vaakasuuntaisella jäykällä johteella)
                           
                        
                              —
                           
                           
                              Edellä mainittujen mikä tahansa yhdistelmä.
                           
                        Tyyppien A, C ja D osalta tämä julkaiseminen ei koske myöskään seuraavia kohtia: 4.5, 5.2.2, 6, 7; liite A ja liite ZA.
                  Näin ollen tämä julkaiseminen ei merkitse olettamaa siitä, että edellä mainitut standardin mukaiset laitteet olisivat direktiivin 89/686/ETY mukaisia, sillä niitä ei voida pitää henkilönsuojaimina.
               
            
                  
                     Huomautus:
                  
               
               
                  Yleensä korvattavan standardin noudattamisesta johtuva vaatimustenmukaisuusolettamus lakkaa päivänä, jona eurooppalainen standardointiorganisaatio poistaa kyseisen standardin käytöstä. Tällaisten standardien käyttäjiä pyydetään kuitenkin kiinnittämään huomiota siihen, että joissakin poikkeustapauksissa asia voi olla toisin.
               
            
         (1)  ESO: Eurooppalainen standardointiorganisaatio:
      
                  —
               
               
                  CEN: Avenue Marnix 17, 1000, Bryssel, p. + 32 25500811; faksi: + 32 25500819 (http://www.cen.eu)
               
            
                  —
               
               
                  Cenelec: Avenue Marnix 17, 1000, Bryssel, p. + 32 25196871; faksi + 32 25196919 (http://www.cenelec.eu)
               
            
                  —
               
               
                  ETSI: 650, route des Lucioles, 06921 Sophia Antipolis, p. + 33 492944200; faksi +33 493654716, (http://www.etsi.eu)